প্রধানমন্ত্রী বলেছেন, সব দেশেই সম্প্রচার নীতিমালা আছে। এমনকি সিএনএন, বিবিসি ও আলজাজিরারও সম্প্রচার নীতিমালা আছে। প্রধান মহান সত্য কথা বলেছেন। ওই সব নীতিমালার উদ্দেশ্য হলো মানুষের কথা বলা ও লেখার অধিকারকে রক্ষা করা। বাংলাদেশে সম্প্রচার নীতিমালার উদ্দেশ্য নাগরিকের অধিকার ছিনিয়ে নিয়ে রাষ্ট্রের অধিকার রক্ষা করা। রাষ্ট্রকে ফেরাউন নমরুদে পরিণত করা। ফেরাউন নিজেকে খোদা বলে দাবি করত। ফেরাউনের আমলে দেশবাসী বা প্রজাদের কোনো অধিকার ছিল না। রাষ্ট্র যদি ফেরাউন হয় তাহলে তো নিজেকে সার্বভৌম খোদায়ি দাবি করতে পারে। আর আমরা রাষ্ট্রের ভয়ে তাকে সেজদা করব। তাই চলমান সরকার বা সংসদ এমন সব আইন তৈরি করছে যা জনগণকে সব সময় ভীতসন্ত্রস্ত রাখবে। একটা ভিতু জাতি কখনোই বিকশিত হতে পারে না। চলমান নতুন ও পুরাতন আইন বাংলাদেশকে মানসিকভাবে একটি পঙ্গু জাতির দেশে পরিণত করবে। মহান বন্ধু ভারতও চায় বাংলাদেশ তেমন একটি রাষ্ট্রে পরিণত হোক। সে জন্যই ভারত অন্ধভাবে মহান শেখ হাসিনা ও মহান আ’লীগকে সমর্থন দিয়ে যাচ্ছে। তাই আমরা বলতেই পারি, জয় হিন্দ, জয় বাংলা, জয় আ’লীগ।